Cham liegt ebba 60 km nordestli vo Regnschburg am Fluss Regen, an linkn Nebmfluss vo da Donau in da Cham-Furtha Senke. Des is a langzogans Toi, des wo an Obapfäiza Woid und an Boarischn Woid durchschneidt. Ebba 20 Kilometa nordestli vo Cham liegt de tschechische Grenz und ebba 90 Kilometa nordestli liegt Pilsen. Cham nennt ma aa „Stod am Regenbogn“, wei da Regen de Chama Oidstod in am weidn Bogn einfosst. De Stod hoasst ma aa „Tor zum Boarischn Woid und zum Behmawoid“, wei Cham quasi dazwischn liegt.